Klokken 8.20 onsdag morgen måtte Nordjyllands Beredskab i Vesthimmerland rykke ud til en brand i en møbelfabrik, K.H. Møbler, i Gundersted nord for Aars. Her blev brandmændene mødt af et rygende siloanlæg, hvor en støveksplosion i udsugningsanlægget havde fået antændt ild i siloen. Godt en time senere havde beredskabet fået ilden så meget under kontrol, at den ikke bredte sig til ventilationssystemer eller de andre siloer i anlægget. - Men det ligger og ulmer endnu dernede i siloen, og vi slår ilden ned med vand. Men det kan ikke blive ved på den måde, så vi har tilkaldt en såkaldt mammutsuger, som kan håndtere varme og våde ting som det her. Så kan vi tømme siloen på den måde, siger indsatsleder Jes Casper Mortensen. Alle medarbejdere kom ud af møbelfabrikken i sikkerhed.

Opsummering:
Mammutsuger kaldt ud til møbelfabrik efter ild i siloanlæg på en møbelfabrik i Gundersted.